Lalmi va yaylov yer uchastkalarida tomchilatib va yomg‘irlatib sug‘orish texnologiyasini joriy qilish uchun ozuqabop ekinlar yetishtiruvchilarning sug‘orish tik quduqlarini burg‘ulash bilan bog‘liq harajatlarini qoplab berish tartibi to‘g‘risidagi ni

O‘zbekiston Respublikasi Prezidentining “Chorvachilik tarmog‘ini yanada rivojlantirish va qo‘llab-quvvatlash chora-tadbirlari to‘g‘risida” 2019-yil 18-martdagi PQ-4243-son qarorining ijrosini ta’minlash, tomchilatib va yomg‘irlatib sug‘orish texnologiyasini joriy qilish uchun ozuqabop ekinlar yetishtiruvchilar tomonidan sug‘orish tik quduqlarini burg‘ulashni davlat tomonidan qo‘llab-quvvatlash maqsadida Vazirlar Mahkamasi qaror qiladi:
 1. Lalmi va yaylov yer uchastkalarida tomchilatib va yomg‘irlatib sug‘orish texnologiyasini joriy qilish uchun ozuqabop ekinlar yetishtiruvchilarning sug‘orish tik quduqlarini burg‘ulash bilan bog‘liq xarajatlarini qoplab berish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Veterinariya va chorvachilikni rivojlantirish davlat qo‘mitasi O‘zbekiston fermer, dehqon xo‘jaliklari va tomorqa yer egalari kengashi, Geologiya va mineral resurslar davlat qo‘mitasi hamda Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda O‘zbekiston Respublikasi Prezidentining “Chorvachilik tarmog‘ini yanada rivojlantirish va qo‘llab-quvvatlash chora-tadbirlari to‘g‘risida” 2019-yil 18-martdagi PQ-4243-son qaroriga chorvachilik mahsulotlari ishlab chiqaruvchi barcha xo‘jalik subyektlariga va omuxta yem ishlab chiqaruvchi korxonalarda har yili 1-iyulga qadar 2019-yil va kelgusi yillarda sug‘orish tik qudug‘ini burg‘ulash istagini bildirgan ozuqabop ekinlar yetishtiruvchilarning aniq ro‘yxatini shakllantirib, tasdiqlash uchun Vazirlar Mahkamasiga taqdim qilib borsin.
 3. O‘zbekiston Respublikasi Investitsiyalar va tashqi savdo vazirligi Veterinariya va chorvachilikni rivojlantirish davlat qo‘mitasi bilan birgalikda xalqaro moliya institutlari, xorijiy hukumat tashkilotlari va boshqa donorlarning kreditlari (qarzlari) va grantlarini 2020-yildan boshlab jalb etishni ta’minlasinlar. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov, O‘zbekiston Respublikasi veterinariya va chorvachilikni rivojlantirish davlat qo‘mitasi raisi B.T. Norqobilov zimmasiga yuklansin.
 1. Ushbu Nizom chorvachilik mahsulotlari ishlab chiqaruvchi barcha xo‘jalik subyektlariga va omuxta yem ishlab chiqaruvchi korxonalarga ozuqabop ekinlar yetishtirish, tomchilatib va yomg‘irlatib sug‘orish texnologiyasini joriy qilish majburiyatlari bilan lalmi va yaylov yer uchastkalari ajratilgan tashkilotlarning (keyingi o‘rinlarda — ozuqabop ekinlar yetishtiruvchilar) sug‘orish tik quduqlarini burg‘ilash bilan bog‘liq xarajatlarini qoplab berish tartibini belgilaydi.
 2. Ushbu Nizom qoidalari yaroqsiz holga kelgan yoki vaqtincha konservatsiya qilingan sug‘orish tik quduqlarini qayta tiklash bilan bog‘liq bo‘lgan xarajatlarni qoplashga nisbatan tatbiq etilmaydi.
 3. Ozuqabop ekinlar yetishtiruvchilarning tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash bilan bog‘liq xarajatlarining bir qismini qoplab berish maqsadida burg‘ulangan sug‘orish tik quduqlarining har bir metr chuqurligi uchun 100 ming so‘mdan subsidiya (keyingi o‘rinlarda subsidiya deb ataladi) ajratiladi.
 2019-yil va kelgusi yillarda sug‘orish tik quduqlarini burg‘ulash parametrlari O‘zbekiston Respublikasi Veterinariya va chorvachilikni rivojlantirish davlat qo‘mitasi taklifiga binoan Vazirlar Mahkamasi tomonidan tasdiqlanadi.
 O‘zbekiston Respublikasi Moliya vazirligi 2020-yil va keyingi yillarda O‘zbekiston Respublikasi Davlat budjeti parametrlarini shakllantirishda Vazirlar Mahkamasi tomonidan tasdiqlangan sug‘orish tik quduqlarini burg‘ulash parametrlari (hududlar, sug‘orish tik quduqlar soni va chuqurligi, sug‘oriladigan yer maydoni va boshqa ko‘rsatkichlar) asosida tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash bilan bog‘liq xarajatlarning bir qismini qoplashga subsidiya ajratishni nazarda tutib boradi.
 4. Ozuqabop ekinlar yetishtiruvchilarning tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash bilan bog‘liq xarajatlar ushbu Nizomga 1-ilovadagi sxemaga muvofiq qoplanadi.
 5. Sug‘orish tik quduqlarini burg‘ulash bilan bog‘liq xarajatlarni qoplash bo‘yicha subsidiya oluvchi ozuqabop ekinlar yetishtiruvchilar ro‘yxati ushbu Nizomga 2-ilovadagi namunaviy tarkibda tuziladigan hududiy ishchi guruhlar (keyingi o‘rinlarda ishchi guruh deb ataladi) tomonidan shakllantiriladi.
 6. Ozuqabop ekinlar yetishtiruvchilar subsidiya olish uchun ishchi guruhga quyidagi hujjatlarni taqdim etadilar:
 tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini qurish (burg‘ulash) bo‘yicha ishchi loyiha nusxasi;
 tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini qurish (burg‘ulash) bo‘yicha pudrat tashkiloti bilan tuzilgan shartnoma nusxasi;
 tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini qurish (burg‘ulash) bo‘yicha yakunlangan ishlarni foydalanishga topshirish va qabul qilish dalolatnomasining nusxasi.
 Ishchi guruh ushbu bandda nazarda tutilmagan boshqa hujjatlarni ozuqabop ekinlar yetishtiruvchilardan so‘rab olishga haqli emas.
 7. Ishchi guruh ozuqabop ekinlar yetishtiruvchilar tomonidan subsidiya olish uchun ushbu Nizomning 6-bandida nazarda tutilgan hujjatlar taqdim etilgandan so‘ng besh kun muddatda:
 hujjatlarning ozuqabop ekinlar yetishtiruvchi sug‘orish tik quduqlarini burg‘ulash parametrlariga mutanosibligini o‘rganadi;
 tomchilatib va yomg‘irlatib sug‘orish texnologiyasini joriy qilish uchun foydalanishga topshirilgan sug‘orish tik qudug‘ini joyiga chiqib o‘rganadi va ushbu Nizomga 3-ilovadagi shaklga muvofiq xulosa tayyorlaydi; 
 hujjatlar to‘liq bo‘lmagan yoki o‘rganishlar natijasida noto‘g‘ri ma’lumotlar taqdim qilingan taqdirda, ularni ozuqabop ekinlar yetishtiruvchiga qaytarib yuboradi.
 8. Tomchilatib va yomg‘irlatib sug‘orish texnologiyasini joriy qilish uchun sug‘orish tik qudug‘ini qurish (burg‘ulash) yakuni bo‘yicha ishchi guruhning ijobiy xulosasini olgan hamda sug‘orish tik qudug‘ini (qurish) burg‘ulash bilan bog‘liq xarajatlarini bir qismini qoplash uchun subsidiya olishga talabgor ozuqabop ekinlar yetishtiruvchilarning ro‘yxati har oyda shakllantiriladi va ishchi guruh rahbari tomonidan tasdiqlanadi.
 Ozuqabop ekinlar yetishtiruvchilarning tasdiqlangan ro‘yxati ishchi guruh rahbari tomonidan har oy yakuni bo‘yicha keyingi oyning 5 sanasiga qadar O‘zbekiston Respublikasi Veterinariya va chorvachilik davlat qo‘mitasiga, shuningdek, Qoraqalpog‘iston Respublikasi Moliya vazirligiga hamda viloyatlar moliya bosh boshqarmalariga taqdim etiladi.
 9. O‘zbekiston Respublikasi Veterinariya va chorvachilikni rivojlantirish davlat qo‘mitasi hududiy ishchi guruh tomonidan taqdim etilgan subsidiya olishga talabgor ozuqabop ekinlar yetishtiruvchilarning ro‘yxatlarini umumlashtirib, har oy yakuni bo‘yicha keyingi oyning 10 sanasiga qadar O‘zbekiston Respublikasi Moliya vazirligiga taqdim qiladi.
 10. O‘zbekiston Respublikasi Veterinariya va chorvachilik davlat qo‘mitasi Qoraqalpog‘iston Respublikasi Vazirlar Kengashi va viloyatlar hokimliklarining taklifiga asosan O‘zbekiston fermer, dehqon xo‘jaliklari va tomorqa yer egalari kengashi hamda Geologiya va mineral resurslar davlat qo‘mitasi bilan kelishuvga asosan va ozuqabop ekinlar yetishtiruvchilarning roziligi bilan 2019-yil va kelgusi yillarda sug‘orish tik qudug‘ini burg‘ulash istagini bildirgan ozuqabop ekinlar yetishtiruvchilarning aniq ro‘yxatiga O‘zbekiston Respublikasi Vazirlar Mahkamasi tomonidan tasdiqlangan parametrlar doirasida o‘zgartirish kiritishi mumkin.
 11. O‘zbekiston Respublikasi Veterinariya va chorvachilikni rivojlantirish davlat qo‘mitasi tomonidan subsidiya oluvchi ozuqabop ekinlar yetishtiruvchilar ro‘yxati taqdim etilgandan so‘ng O‘zbekiston Respublikasi Moliya vazirligi uch kun muddatda subsidiya ajratish uchun tegishli mahalliy budjetlar parametrlariga o‘zgartirishlar kiritadi. 
 12. Qoraqalpog‘iston Respublikasi Moliya vazirligi va viloyatlar moliya bosh boshqarmalari bir kun muddatda tegishlicha Qoraqalpog‘iston Respublikasi Veterinariya va chorvachilikni rivojlantirish qo‘mitasi hamda viloyatlar veterinariya va chorvachilikni rivojlantirish boshqarmalarining shaxsiy g‘azna hisobvarag‘lariga tegishli budjet mablag‘larini o‘tkazib beradi.
 Bunda moliyaviy yil yakuni bo‘yicha mazkur shaxsiy g‘azna hisobvarag‘ida foydalanilmay qolgan budjet mablag‘lari O‘zbekiston Respublikasi Davlat budjetiga qaytariladi.
 13. Qoraqalpog‘iston Respublikasi Veterinariya va chorvachilikni rivojlantirish qo‘mitasi hamda viloyatlar veterinariya va chorvachilikni rivojlantirish boshqarmalari shaxsiy g‘azna hisobvarag‘iga kelib tushgan mablag‘larni, ular tushgan kundan e’tiboran ikki ish kuni ichida tegishliligi bo‘yicha ozuqabop ekinlar yetishtiruvchilarning tijorat banklaridagi hisob raqamlariga o‘tkazib beradi.
 14. Ozuqabop ekinlar yetishtiruvchilarning tijorat banklaridagi hisob raqamiga kelib tushgan subsidiya mablag‘lariga ozuqabop ekinlar yetishtiruvchilarning mavjud kreditor qarzlarini qoplash uchun inkasso topshiriqnomalari qo‘yilishi mumkin emas.
 15. Tomchilatib va yomg‘irlatib sug‘orish texnologiyasini joriy qilish uchun sug‘orish tik qudug‘ini qurgan ozuqabop ekinlar yetishtiruvchilar tomonidan sug‘orish tik qudug‘ini burg‘ulash bo‘yicha mazkur Nizomning 3-bandiga muvofiq shakllantirilgan ro‘yxatda ko‘rsatilgan maydondan ko‘proq maydonda burg‘ulangan sug‘orish tik quduqlariga sarflangan xarajatlar ishchi guruhning tegishli xulosalariga asosan kelgusi yil uchun aniq ro‘yxatga tegishli o‘zgartirishlar kiritilib, belgilangan tartibda qoplab beriladi.
 16. 2019-yil va kelgusi yillarda sug‘orish tik qudug‘ini burg‘ulash istagini bildirgan ozuqabop ekinlar yetishtiruvchilarning shakllantirilgan aniq ro‘yxatiga kirgan ozuqabop ekinlar yetishtiruvchilar tomonidan rejalashtirilgan tik sug‘orish quduqlarini burg‘ulash bo‘yicha ishlar to‘liq yakunlanmagan taqdirda, qolgan ishlarni kelgusi yilda davom ettirish hamda qilinadigan xarajatlar uchun subsidiya ajratish uchun belgilangan tartibda ishchi guruhga tegishli hujjatlar bilan murojaat qilishi mumkin.
 17. Ozuqabop ekinlar yetishtiruvchilarning tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash bilan bog‘liq xarajatlarini xalqaro moliya institutlari va xorijiy hukumat tashkilotlari kreditlari (qarzlari) va grantlari hisobidan qoplash tartibi mazkur mablag‘larni ajratish bo‘yicha kelishuv talablariga asosan amalga oshiriladi.
 18. Xalqaro moliya institutlari, xorijiy hukumat tashkilotlari va boshqa donorlar bilan sug‘orish tik quduqlarini burg‘ulash bilan bog‘liq xarajatlarni qoplash bo‘yicha O‘zbekiston Respublikasi Investitsiyalar va tashqi savdo vazirligi hamda Veterinariya va chorvachilikni rivojlantirish davlat qo‘mitasi tomonidan kelishuvlar amalga oshirilgan hollarda, bu haqda O‘zbekiston Respublikasi Moliya vazirligiga axborot kiritilishi lozim.
 19. Ozuqabop ekinlar yetishtiruvchilar tomonidan tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash xarajatlarining bir qismini davlat budjetidan qoplab berish jarayonida yuzaga keladigan nizolar va kelishmovchiliklar tegishli tomonlar o‘rtasida muzokaralar o‘tkazish orqali hal qilinadi. Kelishmovchiliklarni muzokaralar o‘tkazish orqali hal qilishning iloji bo‘lmaganda, ular sud tartibida hal qilinadi.
 20. Ozuqabop ekinlar yetishtiruvchilarning tomchilatib va yomg‘irlatib sug‘orish texnologiyasini joriy qilish uchun sug‘orish tik quduqlarini burg‘ulash bilan bog‘liq xarajatlarining bir qismini qoplash bo‘yicha hujjatlar to‘g‘ri rasmiylashtirilishi hamda subsidiyalar ajratilishi yuzasidan O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi tomonidan doimiy nazorat amalga oshiriladi.
 Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Qoraqalpog‘iston Respublikasi Vazirlar Kengashi raisi, viloyatlar hokimlarining qishloq va suv xo‘jaligi masalalari bo‘yicha o‘rinbosari, ishchi guruh rahbari
 2. Qoraqalpog‘iston Respublikasi Veterinariya va chorvachilikni rivojlantirish qo‘mitasi raisi va viloyatlar veterinariya va chorvachilikni rivojlantirish boshqarmalari boshlig‘i, ishchi guruh o‘rinbosari
 3. Qoraqalpog‘iston Respublikasi suv xo‘jaligi vaziri, irrigatsiya tizimlari havza boshqarmasi boshlig‘i
 4. Qoraqalpog‘iston Respublikasi fermer, dehqon xo‘jaliklari va tomorqa yer egalari kengashi raisi, viloyat fermer, dehqon xo‘jaliklari va tomorqa yer egalari kengashi raisi
 5. Qoraqalpog‘iston Respublikasi Iqtisodiyot va sanoat vaziri, viloyat iqtisodiyot va sanoat bosh boshqarmasi boshlig‘i
 6. Qoraqalpog‘iston Respublikasi moliya vaziri, viloyat moliya bosh boshqarmasi boshlig‘i
 7. Qoraqalpog‘iston Respublikasi va viloyatlar Markaziy bank bosh boshqarmasi boshlig‘i 
 8. Hududiy gidrogeologiya ekspeditsiya rahbari
 9. Hududiy elektr tarmoqlari korxonasi direktori
 10. Qoraqalpog‘iston Respublikasi Veterinariya va chorvachilikni rivojlantirish qo‘mitasi raisi va viloyatlar veterinariya va chorvachilikni rivojlantirish boshqarmalari boshlig‘ining iqtisodiy masalalar bo‘yicha o‘rinbosari, ishchi guruh kotibi